New Lanark
New Lanark je malo naselje iz 18. vijeka u pitoresknom škotskom krajoliku u kom je filantrop i 
socijalist utopist Robert Owen izgradio model industrijske komune na samom početku 
19. vijeka. Još i danas stoji dobro očuvan čitav kompleks, od predionice pamuka, skladišta, prostranih i dobro osmišljenih 
radničkih nastambi, škola i trgovina koje svjedoče o Owenovom humanizmu.

Od 2001. New Lanark je uvršten na UNESCO-vu Listu mjesta svjetske baštine u Evropi.

Karakteristike
New Lanark leži udaljen 1.6 km od puno većeg Lanarka u Central Lowlandsu a administrativno podpada pod Područno vijeće - Južni Lanarkshire.

New Lanark  je izuzetan primjer industrijskog naselja s kraja 18. vijeka, smješten u slikovitom krajoliku nedaleko od slapova na rijeci Clyde. Tu je početkom 19. vijeka, Robert Owen (1771. - 1858.) izgradio model industrijske komune bazirane na proizvodnji tekstila. U njoj je formulirao i svoju utopijsku viziju društva bez kriminala, siromaštva i bijede, dok ju je vodio komuna je konstantno napredovala.

Historija
New Lanark je osnovao 1785. kao predionicu pamuka, pokretanu vodeničkim kolima - David Dale (Owenov tast) uz pomoć partnera Richarda Arkwrighta (izumitelja tkalačkog stana). 
Predionica je radila od 1786. do 1968. Na prijelazu iz 18. u 19. vijek to je bio jedan od najvećih industrijskih kompleksa na svijetu.

New Lanark je imao 2.000 stanovnika, od kojih su 500 bila djeca pokupljena po sirotištima Edinburgha i Glasgowa.

Stari vlasnici predionice i nisu toliko loše postupali sa djecom (gledano iz ondašnje perspektive) ali su radni i životni uvjeti bili surovi i demoralizirajući, pa je u naselju cvjetao kriminal i razvrat. Sanitarni i stambeni uvjeti bili su nepodnošljivi, a njihovo obrazovanje potpuno zanemareno.

Kad je Owen preuzeo tvornicu on je čitavu situaciju preokrenuo naglavačke, uvjeren da ekonomski uspjeh poduzeća ne zavisi od nesmiljene eksploatacije radnika, već da će oni raditi bolje u boljim radnim i životnim uvjetima. Zbog tog je podigao radničke nastambe, škole i trgovine, koje su u ono vrijeme bile daleko iznad standarda svih ostalih na svijetu. 
Njegova filozofija utjecala je na kasniji razvoj socijalizma.

Owen je 1816. u New Lanarku osnovao i prvo obdanište za svoje radnike (to datad nije postojalo), koje je primalo oko 100 djece u dobi od 18 mjeseci do 
10 godina starosti. To je bila i obrazovna institucija sa dva odvojena programa za malene i one starije od 5 godina.

Stvaranje modela industrijskog naselja - New Lanark, u kojem su planiranje i arhitektura integrirane s humanijim pristupom radniku i njegovom materijalnom položaju, bila je prekretnica u društvenoj i industrijskoj historiji. Moralni, socijalni, radni i životni uvjeti na kojima je toliko inzistirao Robert Owen u New Lanarku, imali su trajan utjecaj na razvoj društva u posljednjih 
dvjesto godina.

Izvori

Vanjske veze 

 New Lanark na portalu Encyclopædia Britannica 

Svjetska baština u Ujedinjenom Kraljevstvu
Gradovi u Škotskoj